In nomine sanctæ et individuæ Trinitatis, Patris et Filii et Spiritus Sancti. Noverint omnes sanctæ Dei æcclesiæ filii, presentes scilicet et futuri, quod ego Hugo, Dei gratia Lugdunensis archiepiscopus, dono Deo et sancto Petro et reverentissimo in Christo patri nostri donno Hugoni, Cluniacensis æcclesiæ abbati, et successoribus ejus fratribusque sub eorum ducatu Deo militantibus, æcclesiam Sancti Desiderii sitam in Brixia, sub annuali censu trium solidorum, retentis paratis et sinodo, secundum antiquum morem aliarum æcclesiarum episcopatus nostri; et capellam de Reorterio, cum æcclesia Sancti Pauli infra castri ipsius munitionem sita, cum appenditiis ejus, sub annuali censu quinque solidorum, cujus medietas solvetur in festivitate sancti Martini, medietas vero in Purificatione sanctæ Marie. Hæc itaque, salva subjectione sanctæ Lugdunensis æcclesiæ, do æcclesiæ Cluniacensi, per manum dilectissimi in Christo fratris nostri Seguini, ipsius donni abbatis camerarii, jure perpetuo possidenda, pro remedio animæ meæ et ut fratres æcclesiæ Cluniacensis Deum deprecentur pro excessibus meis et pro statu æcclesiæ Lugdunensis, necnon et pro salute omnium canonicorum et consanguineorum nostrorum. Facta est autem donatio hæc Lugduni, in presentia Gerini, capellani nostri, et Hugonis, nepotis nostri, et Godonis, archipresbiteri, canonicorum, et Gyrardi archipresbiteri. Ut autem hæc donatio firma permaneat, sigillo proprio subterfirmavi. Actum Lugduni, anno ab incarnatione Domini nostri Jesu Christi millesimo nonagesimo quarto, indictione secunda, concurrente VI. Ego Hugo, Divionensis æcclesiæ monachus, vice cancellarii scripsi et subscripsi.